## El Consell autoritza a Labora la contractació d’emergència per a la instal·lació d’oficines mòbils en la zona afectada per la riuada

*** Labora ha contractat el servici per 1,2 milions d’euros**

El Consell ha pres nota de la contractació d’emergència per part de Labora del lloguer de quatre oficines mòbils per a donar servici a les persones desocupades i les empreses de la zona afectada per les inundacions del 29 d’octubre.

En concret, Labora ha adjudicat este contracte per valor d’1,2 milions d’euros.

Cal destacar que els Espai Labora de Catarroja, Alaquàs i Chiva es troben dins de la zona afectada i han tingut importants desperfectes que impossibiliten l’atenció presencial a la ciutadania i a empreses en estos municipis.

A més, a causa de les dificultats existents tant en transport públic com en comunicacions telefòniques o en l’ús de mitjans telemàtics, també han resultat necessàries estes oficines mòbils per a atendre ciutadans i ciutadanes que habiten en les zones danyades, però compten amb un Espai Labora de referència les instal·lacions del qual no s’han vist directament afectades.

En conseqüència, ha sorgit la necessitat d’habilitar estes quatre oficines mòbils durant la realització de les obres per a la rehabilitació dels edificis i fins al restabliment de les xarxes de transport i comunicacions per a garantir la prestació presencial del servici.

A més, Labora ha dut a terme un contracte d’emergència per 54.000 euros per a la instal·lació, el transport i el manteniment de sanitaris químics autònoms que acompanyen les unitats mòbils, davant dels danys en el clavegueram i els problemes de subministrament d’aigua dels municipis afectats.

Fecha: 17/12/2024